Flemming Møller Mortensen (S), 2010-11-23:
Jeg kan da sige, at jeg i og for sig synes, at det er udmærket, at vi får debatten endnu en gang i år.
Dermed siger jeg jo også, at man ikke kan sige andet, end at der sniger sig en vis effektivitet ind i Folketinget, når man kan nå at behandle det samme forslag to gange inden for samme kalenderår – godt nok med den forskel, at nu har forslagsstillerne ikke 12 år, men 15 år som grænse.
For som vi også diskuterede sidste gang, er der rigtig mange elementer, som sniger sig ind over hinanden i argumentationen for og imod påbudt brug af cykelhjelm for børn. Jeg vil med det samme slå fast, at fra Socialdemokraternes side gør vi alt, hvad vi kan, for at fremme cyklismen i Danmark.
Det er dog på alle måder forbundet med sund fornuft: Det er sundt, det er billigt, det er hurtigt, det er praktisk, det er miljømæssigt fornuftigt, og så giver det gode oplevelser.
Det er skønt at cykle.
Derfor skal vi som politikere sørge for at gribe de muligheder, vi har, for at skabe netop de rigtige muligheder for at fremme cyklismen.
Det kan være ude i kommunerne, hvor man kigger på planlægningen, på infrastrukturen, for det kan selvfølgelig også være et spørgsmål om på den måde at gøre det meget sikkert at cykle.
Når det kommer til det, vi diskuterer her i dag, netop om man er for eller imod påbud om cykelhjelm, så synes jeg, at det bør være en folkesag at tale om cykelhjelm, altså få motiveret både børn, unge og voksne til at gøre brug af cykelhjelmen.
Det er forbundet med sund fornuft.
Tidligere i år har jeg fremført, at den socialdemokratiske holdning er præget af, at der altså er en positiv tendens til, at flere danskere – også børn og unge – bruger cykelhjelm.
Holdningen er også præget af, at der ikke er en stigning i skaderne, og her taler vi i høj grad om hovedtraumerne og hovedskaderne.
Et andet faktum er, at danske børn får alt for lidt motion, og derfor er det nødvendigt at indtænke, om der kan være den sammenhæng, at kommer der et påbud om cykelhjelm, er der måske færre børn, der vil cykle.
Det er der i hvert fald flere der fremhæver.
Så er de forskningsmæssige resultater altså heller ikke entydige, i forhold til at det på alle måder vil være entydigt godt at lave et påbud om cykelhjelm.
Det er Dansk Cyklist Forbund, og det er Rådet for Sikker Trafik
Jeg vil gerne komme med et par udtalelser, først fra Dansk Cyklist Forbund.
De siger, at f.eks. i Sverige har man et påbud om cykelhjelm til børn under 15 år, men man kan sige, at det alligevel ligger på samme niveau som i Danmark.
De siger også i Dansk Cyklist Forbund, og jeg citerer: Vi bakker op om en stillingtagen i forhold til cykelhjelm, men vi går ikke ind for lovgivning i forhold til det.
Jeg fortsætter citatet:
Erfaringerne fra udlandet tyder på, at mange står af cyklen, når der indføres påbud om at køre med hjelm.
Dermed bakker de også op om frivilligheden.
De siger – det var ministeren også inde på, og jeg har fået de samme oplysninger fra Rådet for Sikker Trafik – at der er nye oplysninger undervejs, som viser, at for alle aldre er der en væsentlig stigning, en markant stigning, i brugen af cykelhjelm, og det uden et påbud.
Rådet for Sikker Trafik siger også, at der altså ingen stærke og sikre erfaringer er fra udlandet, som viser, at et påbud er den rigtige vej at gå.
Dermed siger de også, at information og oplysning virker, at det nytter, og at det derfor, så længe det er situationen, ikke er tiden til at indføre et påbud.
Rådet for Sikker Trafik siger direkte, at man skal være varsom med det, og det er naturligvis ud fra, at de ikke mener, at det er den rigtige måde at motivere på.
Brugsgraden af cykelhjelm er stigende i Danmark.
Det synes jeg er det helt afgørende.
Hvis ikke det var tilfældet, ville vi fra Socialdemokraternes side have en langt større forståelse for forslagsstillernes beslutningsforslag her.
Jeg fremførte tidligere på året over for fru Pia Olsen Dyhr, at det da også må gøre indtryk, at hvis vi kigger på de andre skandinaviske lande, så kan vi se, at Sverige og Finland har påbud om cykelhjelm, men det land, som ligger højest, i forhold til at flest bruger cykelhjelm, er Norge.
Norge har intet påbud, lige såvel som Danmark ikke har et påbud.
Jeg vil også sige til forslagsstillerne, at det dog ikke er så ringe, at sidste måling viste, at to tredjedele af alle 11-årige og derunder faktisk brugte deres cykelhjelm.
I kraft af at Rådet for Sikker Trafik nu siger, at tallene fremover vil være endnu bedre, så synes jeg, at vi skal vente og se på det.